**COMUNICAT DE PRESĂ**

26 mai 2025

**Interes major pentru cooperarea transfrontalieră România-Serbia**

25 de propuneri de note conceptuale, fonduri solicitate de peste 63 de milioane de euro, de șapte ori mai mult decât bugetul disponibil

Cel de-al doilea apel pentru propuneri de proiecte al Programului Interreg IPA România-Serbia a generat un interes remarcabil. Au fost primite **25 de note conceptuale**, prin care potențialii beneficiari din cele două țări solicită fonduri europene **în valoare de peste 63 de milioane de euro**.

Suma cerută depășește de șapte ori bugetul disponibil în cadrul acestui apel, semnalând un interes deosebit de crescut pentru **cooperarea transfrontalieră româno-sârbă în domeniul eficienței energetice și energiei regenerabile**.

Apelul, deschis la 17 decembrie 2024, a vizat exclusiv susținerea unor inițiative comune dedicate eficienței energetice și energiei regenerabile în zona de graniță dintre România și Serbia.

Pentru a sprijini elaborarea notelor conceptuale, Autoritatea de Management a Programului – Ministerul Dezvoltării, Lucrărilor Publice și Administrației din România împreună cu Autoritatea Națională din Serbia - Ministerul Integrării Europene din Serbia și Secretariatul Comun din cadrul Biroului Regional pentru Cooperare Transfrontalieră Timișoara, au organizat în prima parte a anului 2025 mai multe sesiuni de informare și asistență a potențialilor beneficiari. Ca răspuns la interesul ridicat și la solicitările echipelor de proiect, Comitetul de Monitorizare al Programului a decis extinderea termenului de depunere până la 23 mai 2025.

**Cele 25 de** **propuneri de note conceptuale vor fi evaluate, iar cele care vor primi cel mai bun punctaj vor trece în etapa următoare pentru dezvoltarea formularului aplicativ complet**. Bugetul total disponibil în cadrul apelului este de 10,3 milioane de euro, din care 85% reprezintă contribuția Uniunii Europene, adică 8,8 milioane de euro. Pentru beneficiarii români, contribuția națională de 15% este acoperită în proporție de 13% de Guvernul României, iar 2% reprezintă contribuția proprie a fiecărui partener român.

\*\*\*

**Ministerul Dezvoltării, Lucrărilor Publice și** Administrației este Autoritate de Management pentru Programul Interreg IPA România-Serbia 2021-2027, care are un buget total de 87.725.681 de euro și finanțează proiecte privind protecția mediului și adaptarea la schimbările climatice, sănătate și educație, turism și cultură, respectiv managementul frontierei. [www.mdlpa.ro](http://www.mdlpa.ro)

**Informații suplimentare privind Programul Interreg IPA România-Serbia** și informații suplimentare privind cel de-al doilea apel pentru propuneri de proiecte pot fi găsite accesând: [www.romania-serbia.net](http://www.romania-serbia.net)